b'\n_START_ARTICLE_\nHovedopholdslinjen\n_START_PARAGRAPH_\nHovedopholdslinjen, Hovedstilstandslinjen eller Ussings israndslinje er Danmarks vigtigste landskabs- eller terr\xc3\xa6ngr\xc3\xa6nse. Under den sidste istid Weichsel-istiden er hovedopholdslinjen en angivelse for isens maksimale udbredelse i Danmark. Da istiden b\xc3\xb8d p\xc3\xa5 flere gletcherfremst\xc3\xb8d, findes der andre, men mindre tydelige spor af disse fremst\xc3\xb8ds maksimale udstr\xc3\xa6kning._NEWLINE_Hovedopholdslinjen g\xc3\xa5r fra Tyskland tv\xc3\xa6rs op (nord-syd) gennem Jylland og drejer mod vest lige syd for Viborg. Den er skabt, fordi det vestlige Jylland ikke var d\xc3\xa6kket med is i Weichsel-istiden. Dermed er Vestjylland skabt af den forrige istid Saale, men overpr\xc3\xa6get af permafrostforholdene under Weichsel.\n_START_SECTION_\n\xc3\x98st og vest\n_START_PARAGRAPH_\nLandskaberne p\xc3\xa5 hver side af hovedopholdslinjen er markant forskellige. I \xc3\xb8st findes tunneldalene, mor\xc3\xa6nebakkerne og d\xc3\xb8dislandskaberne, der giver anledning til det meget kuperede \xc3\x98stjylland. I vest er landskabet n\xc3\xa6sten fladt og skr\xc3\xa5ner langsomt ned mod Vesterhavet, kun afbrudt af spredte bakke\xc3\xb8er. De flade sandede jorder er sedimentaflejringer fra gletsjerens smeltevand. Bakke\xc3\xb8erne er blidere, mere afrundede bakker end andre steder i landet. Det skyldes at de har v\xc3\xa6ret udsat for jordflydning._NEWLINE_Forskellen mellem landskaberne i \xc3\xb8st og i vest giver forskellige muligheder for udnyttelsen af jorden; is\xc3\xa6r i forbindelse med landbrug. Men ogs\xc3\xa5 bydannelse og vejf\xc3\xb8ring er markant forskellig og kan ses p\xc3\xa5 et landkort.'